**Pôdohospodárska platobná agentúra**

Dobrovičova 12, 815 26 Bratislava

**Kolektívna zmluva**

**pre štátnych zamestnancov a zamestnancov pri výkone práce**

 **vo verejnom záujme**

 **na rok 2016**

V súlade s §2 ods. 3 písm. a) zákona č. 2/1991 Zb. o kolektívnom vyjednávaní v znení neskorších predpisov, Kolektívnou zmluvou vyššieho stupňa v štátnej službe na rok 2016, Kolektívnou zmluvou vyššieho stupňa pre zamestnávateľov, ktorí pri odmeňovaní postupujú podľa zákona č. 553/2003 Z .z. o odmeňovaní niektorých zamestnancov pri výkone práce vo verejnom záujme na rok 2016 (ďalej „kolektívna zmluva vyššieho stupňa“), v súlade so zákonom č. 400/2009 Z. z. o štátnej službe a o zmene a doplnení niektorých zákonov v znení neskorších predpisov (ďalej „zákon o štátnej službe“), v súlade so zákonom č. 552/2003 Z. z. o výkone práce vo verejnom záujme v znení neskorších predpisov (ďalej „zákon o výkone práce vo verejnom záujme“), v súlade so zákonom č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej „zákon o odmeňovaní“) a v súlade so zákonom č. 311/2001 Z. z. Zákonník práce v znení neskorších predpisov (ďalej „Zákonník práce“)

zmluvné strany

**Pôdohospodárska platobná agentúra**

Dobrovičova 12, 815 26 Bratislava

 zastúpená MVDr. Stanislavom Grobárom, generálnym riaditeľom

(ďalej „zamestnávateľ“)

a

**Základná organizácia Odborového zväzu pracovníkov poľnohospodárstva na Slovensku pri Pôdohospodárskej platobnej agentúre**

zastúpená Ing. Janou Žitňákovou, predsedníčkou

(ďalej „základná organizácia“)

uzatvárajú túto

**kolektívnu zmluvu na rok 2016**

**Prvá časť**

**Všeobecné ustanovenia**

**Článok 1**

Obsahom kolektívnej zmluvy je priaznivejšia úprava podmienok vykonávania štátnej služby a  priaznivejšia úprava pracovných podmienok a podmienok zamestnávania ako upravujú zákon o štátnej službe, Zákonník práce, zákon o výkone prác vo verejnom záujme a zákon o odmeňovaní v súlade s uvedenými zákonmi a s príslušnými kolektívnymi zmluvami vyššieho stupňa na rok 2016.

**Článok 2**

Táto kolektívna zmluva sa vzťahuje na štátnych zamestnancov zamestnávateľa a zamestnancov zamestnávateľa pri výkone práce vo verejnom záujme (ďalej len „zamestnanec“).

**Článok 3**

Táto kolektívna zmluva upravuje aj vzájomné vzťahy medzi zmluvnými stranami, práva a povinnosti zmluvných strán.

**Druhá časť**

**Vzájomné vzťahy zmluvných strán**

**Článok 4**

Zamestnávateľ uznáva základnú organizáciu a jej odborový orgán za jediného zástupcu všetkých zamestnancov v kolektívnom vyjednávaní, uznáva práva základnej organizácie vyplývajúce z platných pracovnoprávnych predpisov a tejto kolektívnej zmluvy.

**Článok 5**

1. Zamestnávateľ nebude diskriminovať členov a funkcionárov základnej organizácie za ich členstvo, námety, kritické pripomienky a činnosť vyplývajúcu z výkonu odborovej funkcie. Súčasne bude plne rešpektovať právnu ochranu funkcionárov základnej organizácie.
2. Zamestnávateľ môže dať členovi odborového orgánu výpoveď alebo s ním okamžite skončiť štátnozamestnanecký/pracovný pomer len s predchádzajúcim súhlasom odborového orgánu, ktorý svoj súhlas alebo nesúhlas oznámi zamestnávateľovi najneskôr do 7 pracovných dní od požiadania.

**Článok 6**

1. Zamestnávateľ poskytne zamestnancom  na účasť na odborárskom vzdelávaní služobné/pracovné voľno s náhradou mzdy.
2. Zamestnávateľ poskytne zamestnancom na výkon funkcie v odborovom orgáne, ktorá bezprostredne súvisí s plnením úloh zamestnávateľa služobné motorové vozidlá v rámci služobnej/pracovnej cesty.

**Článok 7**

Zamestnávateľ poskytne na prevádzkovú činnosť základnej organizácii bezplatne miestnosť s nevyhnutným vybavením a bude uhrádzať náklady spojené s ich údržbou a technickou prevádzkou.

**Článok 8**

Zamestnávateľ vopred prerokuje s odborovým orgánom návrhy služobných predpisov týkajúce sa pracovných, ekonomických a sociálnych podmienok zamestnancov a umožní účasť delegovaného zástupcu odborového orgánu v poradných orgánoch zriaďovaných zamestnávateľom, ak sú predmetom rokovania pracovné, ekonomické a sociálne podmienky zamestnancov.

**Článok 9**

Odborový orgán je oprávnený kontrolovať dodržiavanie služobných podmienok pri vykonávaní štátnej služby, pracovnoprávnych predpisov a záväzkov vyplývajúcich z kolektívnej zmluvy. Termín a rozsah kontroly písomne oznámi zamestnávateľovi najneskôr 15 pracovných dní pred jej uskutočnením a výsledok kontroly písomne oznámi najneskôr do 15 pracovných dní od ukončenia kontroly.

**Článok 10**

Zmluvné strany sa dohodli, že zamestnávateľ zabezpečí úhradu členských príspevkov formou zrážky zo mzdy členom základnej organizácie na základe ich predchádzajúceho písomného súhlasu. Takto získané členské príspevky zamestnávateľ poukáže na účet odborového orgánu základnej organizácie najneskôr do 10 pracovných dní po termíne vyúčtovania mzdy.

**Tretia časť**

**Podmienky vykonávania štátnej služby, pracovné podmienky a podmienky zamestnávania**

**Článok 11**

Služobný/pracovný čas zamestnanca je 37 a ½ hodiny týždenne. V záujme zvýšenia efektívnosti práce a lepšieho zabezpečenia potrieb zamestnancov sa u zamestnávateľa uplatňuje pružný služobný/pracovný čas ako pružné mesačné pracovné obdobie určené začiatkom a koncom kalendárneho mesiaca.

**Článok 12**

Ak dôležité osobné prekážky v práci na strane zamestnanca pri uplatňovaní pružného pracovného času nevyhnutne presiahnu základný pracovný čas posudzujú sa ako výkon práce s náhradou mzdy za jeden deň. Za jeden deň sa považuje čas zodpovedajúci priemernej dĺžke pracovnej zmeny, t.j. 7,5 hodiny.

**Článok 13**

Zamestnávateľ môže pristúpiť k úprave služobného/pracovného času v prípade mimoriadne teplých dní, keď teplota vonkajšieho vzduchu nameraná v tieni dosiahne hodnotu vyššiu ako 30°C plošne alebo cielene u vybraných skupín zamestnancov podľa konkrétnych podmienok na jednotlivých pracoviskách.

**Článok 14**

1. Základná výmera dovolenky zamestnanca je päť týždňov. Dovolenka vo výmere šiestich týždňov patrí zamestnancovi, ktorý do konca príslušného kalendárneho roka dovŕši 33 rokov veku.
2. Čerpanie dovolenky určuje zamestnávateľ podľa plánu dovoleniek na príslušný kalendárny rok prerokovaného so zamestnancami a určeného s predchádzajúcim súhlasom odborového orgánu. Plán dovoleniek schvaľuje zamestnávateľ do konca marca príslušného kalendárneho roka.

**Článok 15**

Zamestnávateľ poskytne zamestnancovi služobné/pracovné voľno s náhradou mzdy na jeden deň na prípravu vlastnej svadby a v prvý deň školského roka na sprevádzanie dieťaťa pri jeho nástupe do prvého ročníka základnej školy.

**Článok 16**

1. Zamestnávateľ vyplatí štátnemu zamestnancovi v stálej štátnej službe pri skončení štátnozamestnaneckého pomeru dohodou z dôvodu uvedeného v § 47 písm. a) alebo b) zákona o štátnej službe odstupné nad rozsah ustanovený v § 53 zákona o štátnej službe v sume dvojnásobku funkčného platu zamestnanca.
2. Zamestnávateľ vyplatí štátnemu zamestnancovi, ktorého vykonávanie funkcie vedúceho zamestnanca sa skončilo na základe zákona podľa § 38 zákona o štátnej službe pri skončení štátnozamestnaneckého pomeru dohodou z dôvodu uvedeného v § 47 písm. c) zákona o štátnej službe, odstupné nad rozsah ustanovený v § 53 zákona o štátnej službe v sume dvojnásobku funkčného platu zamestnanca, okrem štátneho zamestnanca, ktorý bol odvolaný z funkcie vedúceho zamestnanca podľa § 37 ods. 1 alebo ods. 3 písm. a).
3. Zamestnávateľ vyplatí štátnemu zamestnancovi, ktorý bol odvolaný z funkcie vedúceho zamestnanca podľa § 37 ods. 3 písm. b) alebo podľa § 37 ods. 4 zákona o štátnej službe pri skončení štátnozamestnaneckého pomeru dohodou z dôvodu uvedeného v § 47 písm. d) zákona o štátnej službe odstupné nad rozsah ustanovený v § 53 zákona o štátnej službe v sume dvojnásobku funkčného platu zamestnanca, okrem štátneho zamestnanca, ktorý bol odvolaný z funkcie vedúceho zamestnanca podľa § 37 ods. 3 písm. c) alebo podľa § 37 ods. 5.
4. Zamestnávateľ vyplatí zamestnancovi pri výkone práce vo verejnom záujme pri skončení pracovného pomeru dohodou z dôvodu uvedeného v § 63 ods. 1 písm. a) alebo b) Zákonníka práce alebo z dôvodu, že zamestnanec stratil vzhľadom na svoj zdravotný stav podľa lekárskeho posudku dlhodobo spôsobilosť vykonávať doterajšiu prácu odstupné nad rozsah ustanovený v § 76 ods. 2 Zákonníka práce v sume dvojnásobku funkčného platu zamestnanca.

**Článok 17**

V prípade manželov môže zamestnávateľ ukončiť štátnozamestnanecký/pracovný pomer výpoveďou v priebehu jedného roka len s jedným z nich.

**Článok 18**

1. Zamestnávateľ vyplatí štátnemu zamestnancovi pri prvom skončení štátnozamestnaneckého pomeru po preukázaní nároku na predčasný starobný dôchodok, starobný dôchodok alebo invalidný dôchodok odchodné nad rozsah ustanovený v § 54 ods.1 zákona o štátnej službe v sume jedného jeho posledne priznaného funkčného platu, ak požiada o poskytnutie uvedeného dôchodku pred skončením štátnozamestnaneckého pomeru alebo do jedného mesiaca po jeho skončení.
2. Zamestnávateľ vyplatí v závislosti od stavu rozpočtových prostriedkov PPA štátnemu zamestnancovi pri prvom skončení štátnozamestnaneckého pomeru po preukázaní nároku na predčasný starobný dôchodok, starobný dôchodok alebo invalidný dôchodok odmenu v zmysle § 99 ods. 1 písm. f) zákona o štátnej službe najviac v sume trojnásobku jeho posledne priznaného funkčného platu, ak požiada o poskytnutie uvedeného dôchodku pred skončením štátnozamestnaneckého pomeru a ak jeho štátnozamestnanecký pomer u zamestnávateľa trval dlhšie ako jeden rok. Návrh na poskytnutie odmeny vrátane jej sumy písomne odôvodní priamo nadriadený vedúci zamestnanec.
3. Zamestnávateľ vyplatí zamestnancovi pri výkone práce vo verejnom záujme pri prvom skončení pracovného pomeru po vzniku nároku na starobný dôchodok alebo invalidný dôchodok, ak pokles schopnosti vykonávať zárobkovú činnosť je viac ako 70% odchodné nad rozsah ustanovený v § 76a ods. 1 Zákonníka práce v sume jedného jeho funkčného platu, ak požiada o poskytnutie uvedeného dôchodku pred skončením pracovného pomeru alebo do desiatich pracovných dní po jeho skončení.
4. Zamestnávateľ vyplatí zamestnancovi pri výkone práce vo verejnom záujme pri skončení pracovného pomeru odchodné nad rozsah ustanovený v § 76a ods. 2 Zákonníka práce v sume jedného jeho funkčného platu, ak mu bol priznaný predčasný starobný dôchodok na základe žiadosti podanej pred skončením pracovného pomeru alebo do desiatich dní po jeho skončení.

**Článok 19**

Zamestnávateľ poskytne zamestnancovi pri dosiahnutí 50 rokov veku odmenu maximálne v sume jeho posledne priznaného funkčného platu.

**Článok 20**

Výška príspevku zamestnávateľa na doplnkové dôchodkové sporenie zamestnancov je 2,9 % z objemu zúčtovaného platu zamestnanca, najviac však 40 €.

**Článok 21**

Zamestnávateľ vyplatí v kalendárnom roku zamestnancovi pri dočasnej pracovnej neschopnosti dennú výšku náhrady príjmu vo výške 70 % denného vymeriavacieho základu zamestnanca za obdobie desiatich dní trvania dočasnej pracovnej neschopnosti v kalendárnom roku.

**Článok 22**

Zamestnávateľ môže opätovne dohodnúť pracovný pomer na dobu určitú so zamestnancami, ktorí boli prijatí ako technická pomoc v rámci programov financovaných z EU a štátneho rozpočtu SR v rezorte pôdohospodárstva na vykonávanie prác – vyhodnocovanie projektov, kontrola projektov, kontrola podpôr, implementácia projektov, administrácia podpôr, administrácia platieb, z dôvodu zabezpečenia účinnej a dobre fungujúcej implementácie týchto programov.

**Štvrtá časť**

**Sociálny fond**

**Článok 23**

Celkový prídel do sociálneho fondu je tvorený v súlade s kolektívnymi zmluvami vyššieho stupňa na rok 2016 ako úhrn

* povinného prídelu vo výške 1% a
* ďalšieho prídelu vo výške 0,5%

zo súhrnu hrubých platov zúčtovaných zamestnancom na výplatu za kalendárny rok.

**Článok 24**

1. O tvorbe a čerpaní sociálneho fondu spolurozhoduje zamestnávateľ  a odborový orgán na základe schváleného rozpočtu sociálneho fondu.
2. Zamestnávateľ poskytne odborovému orgánu písomný prehľad o tvorbe a čerpaní sociálneho fondu k 30.6. a 31.12. kalendárneho roka, najneskôr do jedného mesiaca po uvedenom období.

**Článok 25**

1. Zamestnávateľ zabezpečí pre zamestnancov stravovanie v zamestnávateľom určenom stravovacom zariadení poskytnutím stravných lístkov alebo zakúpením stravných poukážok.
2. Zamestnávateľ poskytne zamestnancom príspevok na stravovanie aj zo sociálneho fondu vo výške0,70€ na jedno hlavné jedlo za každý pracovný deň.
3. Zamestnávateľ poskytne stravovanie zamestnancom aj v čase ich ospravedlnenej neprítomnosti v práci a to počas dovolenky, študijného voľna, práceneschopnosti a pri dôležitých osobných prekážkach v práci.

**Článok 26**

Zo sociálneho fondu možno v rámci sociálnej výpomoci poskytnúť:

1. jednorazový finančný príspevok v sume 165 € pri
* úmrtí rodinného príslušníka zamestnanca – manžela, manželky, druha, družky, dieťaťa
* úmrtí zamestnanca najbližším pozostalým – manžel, manželka, nezaopatrené deti
* dlhodobej práceneschopnosti – najmenej tri mesiace bez prerušenia
* finančnej tiesni v dôsledku živelnej katastrofy, vykradnutia bytu
1. jednorazový finančný príspevok v sume 65 € pri
* narodení dieťaťa zamestnanca
* životnom jubileu 60 rokov
1. sociálnu pôžičku do výšky 100 € zamestnancovi z dôvodu
* starostlivosti o nezaopatrené deti
* nezamestnanosť manžela, manželky, druha, družky
* úmrtie rodinného príslušníka

Jednorazový finančný príspevok a  sociálna pôžička sa poskytnú zamestnancovi, resp. najbližším pozostalým v hotovosti na základe písomnej žiadosti a doloženia príslušných dokladov. O poskytnutí sociálnej pôžičky a podmienkach jej splácania sa uzatvorí so zamestnancom písomná dohoda.

**Článok 27**

Zamestnávateľ môže poskytnúť zamestnancovi, ktorý je v štátnozamestnaneckom/pracovnom pomere, príspevok na regeneráciu pracovnej sily podľa počtu odpracovaných mesiacov v kalendárnom roku v závislosti od výšky zostatku sociálneho fondu v mesiaci decembri (napr. vo forme poukážok).

**Článok 28**

Pri úmrtí zamestnanca budú zo sociálneho fondu hradené služby súvisiace s pohrebným aktom (nákup venca, resp. kytice, sviečky, doprava).

**Piata časť**

**Záverečné ustanovenia**

**Článok 29**

1. Táto kolektívna zmluva je povinne zverejňovaná podľa § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov.
2. Zmluvné strany berú na vedomie, že v prípade nezverejnenia tejto kolektívnej zmluvy do troch mesiacov od jej uzavretia platí v zmysle ustanovenia § 47a ods. 4 Občianskeho zákonníka, že k uzavretiu tejto kolektívnej zmluvy nedošlo.
3. Táto kolektívna zmluva sa uzatvára na rok 2016, a jej platnosť/účinnosť končí 31.decembra 2016 a je záväzná aj pre právnych nástupcov zmluvných strán.
4. Zmluvné strany sa dohodli, že táto kolektívna zmluva nadobúda platnosť dňom podpisu a účinnosť v zmysle § 47a ods. 2 Občianskeho zákonníka 1. januára 2016 (v prípade, ak bude zverejnená po uvedenom termíne, účinnosť nadobudne dňom nasledujúcim po dni jej zverejnenia v Centrálnom registri zmlúv).

**Článok 30**

Zmeny tejto kolektívnej zmluvy možno vykonať na základe písomného návrhu ktorejkoľvek zo zmluvných strán, pričom druhá strana je povinná na podaný návrh písomne odpovedať najneskôr do 15 kalendárnych dní od jeho doručenia. Zmeny možno vykonať formou písomného očíslovaného dodatku podpísaného obidvoma zmluvnými stranami.

**Článok 31**

Zamestnávateľ sprístupní túto kolektívnu zmluvu a jej dodatky zamestnancom na intranete zamestnávateľa najneskôr do 15 dní od jej účinnosti.

**Článok 32**

Táto kolektívna zmluva je vyhotovená v štyroch rovnopisoch, z ktorých každá zo zmluvných strán dostane dve vyhotovenia.

V Bratislave dňa 15.12.2015

**MVDr. Stanislav Grobár Ing. Jana Žitňáková**

generálny riaditeľ predsedníčka

Pôdohospodárskej platobnej agentúry základnej organizácie OZPP na Slovensku

**v.r**. pri Pôdohospodárskej platobnej agentúre

 **v.r.**